
Д О К Л А Д

за извършена комплексна проверка на основание Заповед № РД-156/17.11.2014 г. на Директора на РИОСВ – Монтана в завод „Балкан” към „Балкан”АД, гр. София, находящ се в гр. Монтана, ул. „Парта”№ 12 

Извършената на 20.11.2014 г. комплексна проверка от експерти на РИОСВ –Монтана е с цел установяване съответствието на дейността на обекта с нормативните изисквания по опазване на околната среда, съгласно утвърдения за 2014 г. План за контролна дейност.
 
Основната дейност на фирмата е производство и проектиране на метални изделия, търговско обзавеждане и складови съоръжения, мрежести и плътни палети, всякакъв вид тръбни и телени конструкции. Готовата продукция се реализира на външния пазар.
Вода за битови нужди се използва от водопроводната мрежа на гр. Монтана, съгласно сключен договор с „ВИК” ООД, гр. Монтана. За производствени нужди се използва вода от водопроводната мрежа на гр. Монтана и от собствен водоизточник, съгласно издадено разрешително за водовземане от БДУВДР – Плевен. Дружеството формира смесен поток производствени, охлаждащи и битови-фекални отпадъчни води, които се заустват в градски колектор на канализационната мрежа на гр. Монтана при спазване условията заложени в договора с „ВИК”ООД, гр. Монтана. При проверката бяха представени 2 броя протоколи от извършен собствен мониторинг за 2014 г. 

Дружеството е потребител по веригата на химични вещества и смеси, за които са представени ИЛБ, отговарящи на приложение II на Регламент ЕО № 1907/2006 (Регламент REACH). В РИОСВ –Монтана е представена информация за използваните и съхранени през 2013г. химични вещества и смеси.

Операторът е извършил СПИ на вредни вещества, изпускани в атмосферния въздух от трите точкови източника на обекта. Измерванията и изпитванията са извършени от РЛ-Враца към ИАОС. Представени  са протоколи, в които всички резултати отговарят на норми за допустими емисии в Наредба №1/2005 г. (обн. ДВ., бр. 64/2005 г.).

В инсталацията за прахово покритие се използват бои без съдържание на летливи органични съединения. Двете пещи за изпичане на праховото покритие са на гориво природен газ с мощност под 0,5 MW. Ръкавният филтър на камерата за пясъкоструйване и всички аспирационни системи са във видимо добро техническо състояние, без пробиви и разхерметизирания. В обекта се използват 4 броя чилъри за охлаждане на производствените машини, с количество на хладоагента (фреон) над 3 кг. Проверките за херметичност на чилърите се извършват от фирма, притежаваща сертификат за правоспособност.

През месец октомври 2014 г. е извършено контролно измерване на нивата на шум по границата на площадката и в мястото на въздействие от РЛ-Монтана към ИАОС-София, при което не е установено превишение на нормите за еквивалентно ниво на шум.

На територията на производствената площадката се извършва само предварително съхраняване на отпадъци на мястото на образуване до предаването им на фирми за последващо третиране. Образуваните от дейността на обекта отпадъци се съхраняват разделно по видове в обособен и обозначен склад с ограничен достъп и на открита бетонирана площадка в маркирани със съответните кодове съдове. Отпадъците се предават за последващо третирате на фирми, притежаващи разрешения по чл. 35 от Закона за управление на отпадъците (ЗУО) за дейности с отпадъци въз основа на сключени писмени договори. При предаване на опасните отпадъци се изготвят идентификационни документи прил. 8 от Наредба 1/2014 г. Ежемесечно се води необходимата отчетност на количествата генерирани и предадени отпадъци в заверена от РИОСВ – Монтана отчетна книга за отпадъци. В срок са изпратени в ИАОС годишните отчети за отпадъците за 2013 г. 
На територията на обекта е въведена система за разделно събиране на хартия и пластмаса в изпълнение на задълженията на дружеството по чл. 33, ал. 2 от ЗУО.
Дейността на дружеството попада в приложение 1, т. 3 на Закона за отговорността за предотвратяване и отстраняване на екологични щети (ЗОПОЕЩ). По време на проверката не е представена собствена оценка за вида на превантивните и оздравителни мерки в случаите, предвидени от ЗОПОЕЩ, съгл. чл. 3, ал. 1 от Наредба №1 от 29.10.2008 г. за вида на превантивните и оздравителни мерки в предвидените случаи от Закона за отговорността за предотвратяване и отстраняване на екологични щети и за минималния размер на разходите за тяхното изпълнение (Наредба №1/2008 г.).
Дадено е предписание на изпълнителния директор на „Балкан”АД да изготви и представи в РИОСВ – Монтана собствена оценка за възможни случаи на непосредствена заплаха за екологични щети и на случаи на причинени екологични щети, съгласно приложение №1 на Наредба №1/2008 г.  със определен срок на изпълнение. 

